Il-Ħamis, 25 ta' Ġunju 2015. Omelija tal-Papa Franġisku fid-Dar Santa Marta In-nies tinduna meta ragħaj ikun nieqes mill-koerenza li ttih l-awtorità. Din kienet waħda mill-osservazzjonijiet li għamel dalgħodu l-Papa Franġisku waqt l-omelija fid-Dar Santa Marta. Franġisku tkellem dwar id-differenza bejn il-predikaturi veri u l-'profeti foloz'. Il-poplu mistagħġeb jisma' lil Ġesù għax jgħallem bħal wieħed li għandu s-setgħa u mhux bħall-Iskribi. Il-Papa kien qed jikkummenta l-pass tal-Vanġelu li nsibu fil-Vanġelu tal-lum u osserva li n-nies tinduna meta saċerdot, isqof, katekista, Nisrani, ikollhom il-koerenza li ttihom l-awtorità. Ġesù jwissi lid-dixxipli biex iħarsu ruħhom mill-profeti foloz. Il-Papa kompla jispjega kif wieħed jista' jagħraf min huma l-profeti veri u min huma l-profeti foloz, min huma l-predikaturi veri tal-Vanġelu u min huma dawk li jipprietkaw Vanġelu li mhux Vanġelu. Biex nifhmu dan hemm tliet kelmiet, qal il-Papa: il-kelma, l-għemil u s-smigħ. Qabel xejn, wissa Franġisku – li kkwota t-twissija ta' Ġesù: 'Mhux kull min jgħidli Mulej, Mulej jidħol fis-saltna tas-smewwiet' – dawn ilabalbu, jagħmlu, imma jonqoshom atteġġjament ieħor li hu l-bażi u hu l-pedament tal-kelma, tal-għemil: jonqoshom is-smigħ. Għalhekk Ġesù jkompli jgħid: 'Min jisma' dan kliemi u jagħmlu....' Il-kelma u l-għemil waħedhom mhumiex biżżejjed... iqarrqu bina tant drabi. Ġesù dan jibdlu u jgħid: smigħ u għemil. Inqiegħdu fis-seħħ dak li nisimgħu. 'Kull min jisma' kliemi u jagħmlu jkun jixbah lill-bniedem għaqli li jibni daru fuq il-blat.' Iżda min jisma' kliem Ġesù u ma jagħmlux tiegħu, kompla jgħid il-Papa, iħallih għaddej, ma jisimgħux bis-serjetà u ma jqegħdux fis-seħħ, ikun bħal dak li d-dar bnieha fuq ir-ramel. Ir-riżultat nafuh, osserva Franġisku. Meta Ġesù jwissi dwar il-profeti foloz, jgħid: 'Tagħrfuhom mill-frott tagħhom.' Dan hu għemilhom: tant kliem, jagħmlu l-għeġubijiet, jagħmlu ħwejjeġ kbar, imma qalbhom mhix miftuħa biex jisimgħu l-Kelma t'Alla. Jibżgħu mis-skiet tal-Kelma t'Alla. U dawn huma l-Insara foloz, il-profeti foloz. Minnu li jagħmlu affarijiet tajbin, imma tonqoshom il-blata. Tonqoshom, fisser Franġisku, il-blata tal-imħabba t'Alla, il-blata tal-Kelma t'Alla. U mingħajr din il-blata, widdeb il-Qdusija Tiegħu, ma jistgħux jipprofetizzaw, ma jistgħux jibnu: kollox ikun ħliqa għax fl-aħħar kollox jiġġarraf. Dawn huma r-rgħajja foloz, ir-rgħajja mondani, ir-rgħajja u l-Insara li jitkellmu ħafna, jibżgħu mis-skiet, jagħmlu li jidhrilhom u mhux dak li hu ta' Alla! Niftakruhom dawn it-tliet kelmiet: l-għemil, is-smigħ, il-kliem. Min jitkellem u jagħmel biss, mhux profeta veru, mhux Nisrani veru, u fl-aħħar jiġġarraflu kollox għax mhux qiegħed fuq il-blata tal-imħabba t'Alla, mhux samm bħall-blata. Min jaf jisma' u mis-smigħ jaġixxi bil-qawwa tal-kelma ta' ħaddieħor, mhux b'tiegħu, dak jibqa' sod. Minkejja li jkun bniedem umli, ta' bla importanza... imma dawn huma n-nies kbar li għandha l-Knisja! Kemm isqfijiet kbar, saċerdoti kbar, fidili kbar li jafu jisimgħu u jagħmlu dak li jisimgħu! Eżempju ta' dan fi żmienna hi Madre Tereża, qal Franġisku. Ma kinitx titkellem; fis-skiet għarfet tisma' u wettqet ħafna! Ma ġġarrfitx la hi u lanqas l-opra tagħha. In-nies kbar jafu jisimgħu u jagħmlu dak li jisimgħu għax il-fiduċja tagħhom, il-qawwa tagħhom hija l-blata tal-imħabba ta' Ġesù Kristu. Id-dgħufija ta' Ġesù, temm jgħid il-Papa, li minn qawwi sar dgħajjef biex isaħħaħ lilna, tkun magħna waqt iċ-ċelebrazzjoni ta' din il-quddiesa u tgħallimna nisimgħu u nagħmlu dak li nisimgħu u mhux dak li tgħidilna rasna. Ħajr lill-Kamra tal-Aħbarijiet ta' Radju Marija
Ir-rgħajja għandhom jisimgħu aktar u jitkellmu anqas